സംസ്ഥാനത്ത് കനത്തമഴ ദുരിതം വിതക്കുന്നു കരിപ്പൂരില് വീട് തകര്ന്നു വീണ് രണ്ടുകുട്ടികള് മരിച്ചു മലപ്പുറം: സംസ്ഥാനത്ത് കനത്ത മഴ ദുരിതം വിതയ്ക്കുന്നു. മലപ്പുറം കരിപ്പൂര് മുണ്ടോട്ടുപാടത്ത് വീട് തകര്ന്നുവീണ് രണ്ട് കുട്ടികള് മരിച്ചു. ചേന്നാരി മുഹമ്മദ്കുട്ടിയുടെ മക്കളായ ലിയാന ഫാത്തിമ 8, ലുബാന ഫാത്തിമ 7 മാസം എന്നിവരാണ് മരിച്ചത്. ചൊവ്വാഴ്ച പുലര്ച്ചെ അഞ്ച് മണിയോടെ ആയിരുന്നു അപകടം. ഉടന്തന്നെ രണ്ട് കുട്ടികളെയും കോഴിക്കോട് മെഡിക്കല് കോളേജില് എത്തിച്ചെങ്കിലും ജീവന് രക്ഷിക്കാനായില്ല. മലപ്പുറം ജില്ലയില് അതിശക്തമായ മഴ തുടരുകയാണ്. രാത്രി മുഴുവന് നിര്ത്താതെ പെയ്ത മഴയാണ് ദുരിതം വിതച്ചത്. വീടിന് മുകളിലേക്ക് മണ്ണ് ഇടിഞ്ഞുവീണതിനെ തുടര്ന്ന് വീട് തകര്ന്നുവെന്നാണ് വിവരം. നാട്ടുകാര് ഉടന് രക്ഷാപ്രവര്ത്തനം നടത്തി പരിക്കേറ്റവരെ മെഡിക്കല് കോളേജില് എത്തിച്ചുവെങ്കിലും രണ്ട് കുട്ടികളുടെയും ജീവന് രക്ഷിക്കാനായില്ല. അതേസമയം, പാലക്കാട്ടും കനത്ത മഴ തുടരുകയാണ്. അട്ടപ്പാടി ചുരത്തില് മണ്ണിടിച്ചിലിനെ തുടര്ന്ന് മരവും കല്ലുംവീണ് ഗതാഗതം തടസപ്പെട്ടു. പത്താം വളവിലാണ് ചൊവ്വാഴ്ച പുലര്ച്ചെ മണ്ണിടിഞ്ഞത്. ഗതാഗത തടസം നീക്കാനുള്ള ശ്രമം പുരോഗമിക്കുകയാണ്. മണ്ണാര്ക്കാടുനിന്ന് ഫയര്ഫോഴ്സ് എത്തി മരങ്ങള് മുറിച്ചുനീക്കി. എന്നാല് പാറക്കല്ലുകള് നീക്കാന് കഴിഞ്ഞിട്ടില്ല. ഒക്ടോബര് 15 വരെ സംസ്ഥാനത്ത് ശക്തമായ മഴ ലഭിക്കുമെന്നാണ് കേന്ദ്ര കാലാവസ്ഥാ വകുപ്പിന്റെ പ്രവചനം. ചൊവ്വാഴ്ച്ച ആറു ജില്ലകളില് ഓറഞ്ച് അലെര്ട്ടും ഏഴ് ജില്ലകളില് യെല്ലോ അലെര്ട്ടും പ്രഖ്യാപിച്ചിട്ടുണ്ട്. കൊല്ലം, പത്തനംതിട്ട, ആലപ്പുഴ, കോട്ടയം, എറണാകുളം, ഇടുക്കി എന്നീ ജില്ലകളിലാണ് ഓറഞ്ച് അലര്ട്ട്. തൃശ്ശൂര്, പാലക്കാട്, മലപ്പുറം, കോഴിക്കോട്, വയനാട്, കണ്ണൂര്, കാസര്ഗോഡ് ജില്ലകളില് യെല്ലോ അലെര്ട്ടുമാണ്. കഴിഞ്ഞ ദിവസങ്ങളില് വലിയ അളവില് മഴ ലഭിച്ച പ്രദേശങ്ങളില് മഴ തുടരുന്ന സാഹചര്യത്തില് താഴ്ന്ന പ്രദേശങ്ങള്, നദീതീരങ്ങള്, ഉരുള്പൊട്ടല്മണ്ണിടിച്ചില് സാധ്യതയുള്ള മലയോര പ്രദേശങ്ങള് തുടങ്ങിയ ഇടങ്ങളിലുള്ളവര് അതീവ ജാഗ്രത പാലിക്കണം. വ്യാഴം, വെള്ളി ദിവസങ്ങളില് ശക്തമായ കാറ്റിന് സാധ്യതയുണ്ടെന്നും കാലാവസ്ഥാ വകുപ്പ് പ്രവചിക്കുന്നു. മത്സ്യബന്ധനത്തിന് പോകരുതെന്നും നിര്ദേശമുണ്ട്.